“Maika nonkamantasanoigakempi tyanirika tagutanakerone parikoti itantakotaganira ovisha gara ikeni sotsimoroku inti koshinti.
Kantankicha yogari kenankitsirira sotsimoroku inti shintaririra.
Yashireakotavakeri sentirorira sotsimoro.
Yogari ovisha ikemaigavairi iniira.
Impo ikaemaigakeri yogikonteigakerira,
yogotirotari ivairo paniropage.
Impo itsonkatakerira yogikonteigakerira maganiro iatanake iivatanakera.
Yogari ovisha yogiaiganakeri,
ikemaigavakeritari iniira.
Kantankicha garatyo yogiatumaigiri pashini terira iriro shintemparine,
ontityo irishigapitsaiganakeri,
gatanika ikemaigavairi iniira,
teranika ineimaigeri.”
Yogari Jeso ikañoigakeri maika ikantakotantakera,
kantankicha iriroegi teratyo irogoige tatoita ikantakotake.
Impo ikantaigairi aikiro:
“Maika nonkamantasanoigakempi,
nanti sotsimoro ikenantapiniigarira ovisha.
Maganiro iketyorira ivaigavetankicha tekyara nompoke naro intiegi koshintiegi,
kantankicha yogari novishate teratyo inkematsaigeri ikaemaigavetakarira.
Nanti sotsimoro ikiantarira ovisha.
Tyanirika kematsatakenane irogavisaakotakenkani impo nosentasanoigakerityo kara nonkañotagaigakempari isentasanotaganira ovisha ikontetapiniigake isekatapiniigakara.
“Yogari koshinti intagati ipokashitake inkoshitakerira ovisha irovetisakerira impogereakerira,
kantankicha naro onti nopokashitake noganiaigakerira inkantakaniniri intimaigake,
onti intimagantsivageigake kameti irishinevageigakempara.
Nanti shintasanoigaririra kematsaiganarira nosentasanoigiri,
kañotakana shintaririra ovisha isentasanotirira irovishate.
Pine yoga shintasanotaririra irovishate inkamaventakerityo.
Kantankicha irirorika sentakerine pashini terira iriro shintemparine intagati ipunatunkani irisentakerira garatyo ikamaventumatiri.
Ineimatavakerira garirira ovisha iripokapaakera oga inkenake irishigapanute irovashigantapanutempari ovisha,
teranika iriro shintemparine.
Impo yogari garirira iragagarantake irogakemparira,
yogari itovaire onti intivarokaigakeri parikoti.
Yogari ipunatunkanirira irisentakerira ovisha ishiganaka,
teranika iriro shintemparine,
intagatitari ipunatunkani irisentakerira nerotyo tera intsarogakagempari.
“Nanti shintasanoigaririra novishate nokantakani nosentasanoigiri,
aikiro noneasanoigiri.
Ario ikañoigaka iriroegi ineaigana,
kañotaka Apa ineanara naro,
impo ario nokañota naro noneiri.
Aikiro nonkamaventakeri novishate.
Maika aiñokya pashini novishate inagetake parikotipageku,
kantankicha naro namaigakerityo nontentagaigakerira itovaire,
inkematsaigakenatari nonkaemaigakerira.
Impo nampatoitakerira maganiro panirotyo naro nosentasanoigakeri.
“Narori tsikyata nonkamaventakeri novishate kameti nanianaera,
irorotari itasanotantanarira Apa.
Gara tyani gaveatsi irogamagakenara tsikyata,
tsikyatatyo nonkantake naro tyati nonkamantakempa.
Irirotari kantakena Apa nonkañotakempara maika,
nerotyo maika nagaveaketyo nonkamanakera aikiro nanianaera.”
Impo ikemaigavakerira jorioegi ikantakera maika ogatyo ikenaigake tenige inkemavakagaigaempa.
Ikantaigaketari tovaini:
—¿Tyara okantakara pikematsaigakerira?,
ontitari itimagutakeri kamagarini,
aikiro onti ipigatake.
Kantankicha pashinikyatyo kantankitsi:
—Tyanirika itimagutake kamagarini ¿matsi ario inkañotake iriniakera maika?
¿Matsi iragaveake kamagarini ineakagakerira terira inee?